text: Fri af fortiden
  29 februar 2012 kl. 16.00
  For halvandet år siden slap Varbergparken i Haderslev af med betegnelsen "ghetto". Det har betydet et skub fremad for bebyggelsen.
  Renoveringen af Varbergparken i Haderslev er i fuld gang. Også selvom bebyggelsen allerede for halvandet år siden slap af med prædikatet ghetto. 
  Tilsyneladende virker arbejdet. For mens Varbergparken før var en magnet for kriminelle og vanskelige beboere, og de såkaldte almindelige mennesker flygtede derfra, er det nærmest omvendt nu.
  Ifølge boligforeningen skyldes ændringen en stor indsats med at skabe både bedre rammer og mere liv i bebyggelsen. 
  Husene bliver renoveret, og nogle bliver delvis nedrevet for at skabe åbne pladser. Derudover bliver mange aktiviteter nu lagt i Varbergparken for at skabe liv. 
  Når man om cirka 10 år er færdig med ombygningen af lejligheder og forbedring af infrastruktur, vil der være blevet investeret tæt på en milliard kroner på at omskabe Varbergparken.
  